钦定古今图书集成/明伦汇编/宫闱典/第040卷 > 顺帝奇皇后
## 钦定古今图书集成/明伦汇编/宫闱典/第040卷 > 顺帝奇皇后

按《元史后妃传》：“完者忽都皇后奇氏，高丽人，生皇太
子爱猷识理达腊，家微，用后贵，三世皆追封王爵。初，
徽政院使秃满迭儿进为宫女主，供茗饮，以事顺帝。
后性颖黠，日见宠幸。后荅纳失里皇后方骄妒，数棰
辱之。荅纳失里既遇害，帝欲立之，丞相伯颜争不可。
伯颜罢相，沙剌班遂请立为第二皇后，居兴圣宫，改”
徽政院为资正院。后无事则取女《孝经》、史书，访问历
代皇后之有贤行者为法。四方贡献，或有珍味，辄先
遣使荐太庙，然后敢食。至正十八年，京城大饥，后命
官为粥食之。又出金银粟帛，命资正院使朴不花于
京都十一门置冢，葬死者遗骼十馀万，复命僧建水
陆大会度之。时帝颇怠于政治，后与皇太子爱猷识
理达腊遽谋内禅，遣《朴不花》谕意丞相太平，太平不
答。复召太平至宫，举酒赐之，自申前请，太平依违而
已。由是后与太子衔之。而帝亦知后意，怒而疏之，两
月不见。朴不花因后而宠幸，既被劾黜，后讽御史大
夫《佛家奴》为之辩明，《佛家奴》乃谋再劾朴不花，后知
之，反嗾御史，劾佛家奴，谪居潮河。初，奇氏之族在高
丽者，怙势骄横，高丽王怒，尽杀之。二十三年，后谓皇
太子曰：“汝何不为我复仇耶？”遂立高丽王族人留京
师者为王，以奇族之子三宝奴为元子。遣同知枢密
院事崔帖木儿为丞相，用兵一万，并招倭兵，共往纳
之。过鸭绿水，伏兵四起，乃大败，馀十七骑而还。后大
惭。二十四年七月，孛罗帖木儿称兵犯阙，皇太子出
奔冀宁，下令讨孛罗帖木儿。孛罗帖木儿怒，嗾监察
御史武起宗，言后外挠国政，奏帝宜迁后出于外，帝
不答。二十五年三月，遂矫制幽于诸色总管府，令其
党姚伯颜不花守之。四月庚寅，孛罗帖木儿逼后还
宫，取印章，伪为后书，召太子，后仍回幽所。后又数纳
美女于孛罗帖木儿，至百日始还宫。及孛罗帖木儿
死，召皇太子还京师，后传旨令廓扩帖木儿以兵拥
皇太子入城，欲胁帝禅位。廓扩帖木儿知其意，至京
城三十里外，即遣军还营，皇太子复衔之。事见《廓扩
帖木儿传》。会伯颜忽都皇后崩，十二月，中书省臣奏
言后宜正位中宫，帝不答。又奏改资正院为崇政院，
而中政院亦兼主之。帝乃授之册宝，其册文曰：“《坤》以
承乾元，人道莫先于夫妇；后以母天下，王化实始于
家邦。典礼之常，古今攸重。咨尔肃良合氏，笃生名族，
来事朕躬。儆戒相成，每勤于夙夜；恭俭率下，多历于
岁年。既发祥元子于储闱，复流庆孙枝于甲观。眷若
中宫之位，允宜淑配之贤。宗戚大臣，况佥言而敷请；
掖庭诸御，咸倾望以推尊。乃屡逊辞，尤可嘉尚。今遣
摄太尉某持节授以玉册玉宝，命尔为皇后。於戏！慎
修壸政，益勉尔辅佐之心；昭嗣徽音，同保我延洪之
福。其钦宠命，以衍寿祺。”二十八年，从帝北奔